NASIB EUNGKOT LUENG
Oleh : T.A. Sakti
Subhanallah hate teuh seudeh
Dum aneuk bileh kabeh dalam lueng
Dak tajak sawok han glah keupayeh
Meungbuta bileh hanapat tatueng
Bak masa dilee meung saboh payeh
Meunyo di bileh tan meuceh lam lueng
Lamblang tasawok pat-pat ie tireh
Lhee peuet boh payeh sabe meuteumeung
Aneukmiet cut-cut me bruek meutapeh
Dikawe bileh jidong bak ateueng
Watee peunoh bruek jiduek yub bak jeh
Ohlheueh jipeugleh jitot lom madeueng
Nasib engkot lueng meunancit wareh
Jareueng kalipeh lam lueng dalam krueng
Iet deungon kruep seungko keupayeh
Bace ngon ileh meunancit udeueng
Suw’iek deungon gro si euntok jayeh
Bieng teubai-lipeh seurta keureulieng
Adak jan hawa oh saket reugeh
Meusaket that wareh jinoe eungkot lueng
Inyap deungon jeue teullhat bak binteh
Mandrong drop ileh kawe hansoe theun
Ureung keumukueb theun plong bieng lipeh
Hantom na rumeh oh geuwoe di lueng
Ureueng theun ramet nyamok klok beuteh
Bubee Cut Areh hantom jingieng lueng
Nyang kambam kawe ngat jikap ileh
Ngon hatee seudeh payah tumpang keueng
Yoh masa awai nibak jameun jeh
Eungkot tindehpeh lamlueng deungon krueng
Meujan ie raya teuka ie ngon peh
Ureueng meubareh ta eu meuplueng-plueng
Eungkot teungoh lueng lam blang teueh-eh
Seungko ngon ileh bace ngon udeueng
Nyang leumiek leumon glah namboh payeh
Nyang areh-areh seb sikhan buleuen
Geukueh mon eungkot pat na teureubeh
Teumpat melapeh umong deungon lueng
Peuet buleun sigo mon nyan geupeugleh
Ie mon peuabeh ngon amak pineung
Dalam pacok trieng eungkot dum jieh
Geusintbong keudeh dalam jeue beuneung
Lam paruek situek lheueh nyan geutindeh
Puwoele keudeh geuweuek diyub seueng
Ureueng keumeukueb theun inyap meuceh
Meujan ie lipeh diet ie dalam krueng
‘Oh peunoh paruek geugusuek beuteh
Woe gampong keudeh geubulueng-bulueng
Meugle raseuki ureueng geumaseh
Geubri keu wareh wable eungkot lueng
Teuma watee nyoe kagadoh gaseh
Eungkot krueng wareh jareueng meudiyeueng
Pakon eungkot krueng jinoe ka lipeh
Konban uroe jeh lethat ban seukeuem
Peue nyoe wab racon tuba peuhabeh
Meung droeneuh areh neu jaweueb siseuen!!!
Kireman : T.A. Sakti
Banda Aceh
JAK LHOEH DARUET
Oleh : T.A. Sakti
Di gampong Bucue lethat bak buloh
Trok ureueng baroh makmeugang jakbloe
Daruet ngon cangguek pih tanle kiroh
Jan ujeuen jitoh seungab sinaroe
Musem luah blang dan ujeuen jitoh
Ureueng seumeloh riyoh jeuep sagoe
Geujak lhoh daruet ngon panyot suloh
Lam pacok geuboh ladom lam kom dhoe
Peengeueh saboh blang hu suwa buloh
Meujan-jan kiroh Geuenteut peudeuh droe
‘Oh peunoh kaca malam poh siploh
Gisa u baroh manbandum geuwoe
Peusohle daruet lam tika iboeh
Nyang ladom geucroh reuboih sibagoe
Na daruet inong daruet t’uet haloh
Canggang minyeuk roh cangkadek duroe
Nyan kuah daruet wahe teungku beh
Tunong ngon baroh mangat silagoe
Meunyo kabeh bu bek kiroh-kiroh
Jeb kuah taboeh pih mangat tuloe
Kisah haba nyan hai teungku utoeh
Bit sunggoh-sunggoh dilee sabohroe
Bak masa jinoe cit katho reuloh
Kuah daruet beh meusaket adoe
Meung keubit hawa dada sang putoeh
Lueng putu sunggoh di Pidie nyangtoe
Na kuah daruet sinan ‘oh shuboh
Dilee gob peugah baklon hai adoe
Pakon di cangguek nyang duek dalam coeh
Lam uteuen lampoh ka abeh paloe
Meunan cit daruet lamblang Puloloeh
Jareueng meureumpok malam ngon uroe
Haba gob peugah barat ngon baroh
Sang seumprot pade punca seumaloe
Geuseumprot gusong geuracon tikoh
Cangguek daruetkok bandum habeh bhoe
Soe meu’ue lam ngom dilee rakan beh
Mawa Ni baroh seutot cak sidroe
‘Oh disyen cangguek dalam reugam roh
Daruet geusampoh lam pacok pasoe
Keu aneuk Itek geubri jipajoh
Ngat puleh seungkoh rayek seureuloe
Bak saat jinoe dum Itek riyoh
Hek jipreh dang troh lhok nyang geujak bloe
Oh ujeuen jameun tadeungo kiroh
Cangguek meunujoh seurta meudike
Ladom meusya-e ladom meuratoh
Rata sagoe coeh P’E P’O bukanle
Sang-sang rapa-I dikasyuk utoh
Sang nyum su ratoh Meunasah sagoe
Simalam beungoh tan putoh-putoh
Reuda jipiyoh watee cot uroe
Cangguek watee nyan lethat boh jitoh
Uroe meureutoh malam meukatoe
Ceh aneuk abiek meuribee meuploh
Iku jih putoeh ’oh lagee Ma droe
Mekr’ek-kr’ek cangguek keutanda geuboh
Bu sawo pajoh imsak karab toe
Ureung theun bace mangat rijang roh
Cangguek cit geuboh beupanyang taloe
Daruet ngen cangguek jinoe rab putoih
Lam blang dalam loih tanle meupeudoe
Pakon lagee nyan hai Teungku utoeh
Lontuan han troh bak lon pham sidroe!!!
Kireman : T.A. Sakti
Banda Aceh
CICEM LAM GAMPONG
Oleh : T.A. Sakti
Asslamu’alaikom lon buka pinto
Ca-e lon ato bak AcehTV
Kisah binatang cit gohlom kundo
Nyangka le mundo lam donya ini
Yoh ubit tanyoe ho nyang tatajo
Cicem meujudo meusu-meunari
Riyoh yoh beungoh subra ‘oh Luho
Di lampoh sawo Cempala Paki
Tapi lawet nyoe cicem ka talo
Tan meupat awo aleh ho lari(?)
Keu cicem jameun kisah ta ato
Aneukmiet baro mangat ji tukri!!
Bineh Blang Pante nabak trieng teulo
Dilampoh Tuho timoh keumili
Keu cicem gampong laju ta ato
Simak rakan E beuhati-hati
Nyang paleng tari Rampineung Ijo
Nyang paleng beuhe Sirajawali
Geupeunan Tiwah tangkas bak tajo
Jitak Prak Ike ulee meusundi
Beurijuek Balee dicong teubee tho
Teungoh meututo riyoh han sakri
Jikheun po inong keu teungku linto
Sabe tan ako suami istri
Di Beurijuek Breuh kayem sijudo
Dong po pih saho umpeuen boh liki
Jitheun peulintek ka uleh Sido
Karoh ditajo meupak bak kaki
Na umpung Got-Got cong pineung ijo
Kayem bri kode ban beungoh hari
Riyoh jimeusu tanda ujeun ro
Bek jadeh Nek e neu adee kupi
Minyeuk Got-Got jeuet keu ubat baho
Patah tuleueng tho Tabib peugah kri
Aneukmit gampong sya-e diato
Deungo rakan E pusaka NINI
“Got-Got panyang iku
Geuleungku panyang mata
Nyang tabri han dipajoh
Nyang tatroh dijak mita”
Cempala Paki dicong bak jok tho
Dikucie tahe disyen that tari
Umpeuen jih daruet ngon Ulat Ijo
Di Banda Aceh hallo “Ceumpala Taksi”
Dikucie shuboh mantong lam kaso
Sang-sang meututo aneuk ngon ummi
Jikheunle aneuk deungon su tilo
Bah tanyoe ato ji seuot ummi
“Ma kee ka jaga
Ka beudoh han jeut
Ma …keee ka jagaaaa!!
Ka beudoh hanjeut!!
Cempala Ekbam nyang leupah kuto
Tumpok ek leumo sinan meunari
Laen nibak nyan bangai ngon beu-o
Tan jeut jihiro umpung seundiri
Le Titlantahit boh jih proh jijho
Jikarom jinoe boh Titlantahit
Teuma watee ceh lomlom jihiro
Cempala Ekbam nyoe dipeungeuet bit bit
Dum Syekh beeula teugeuso-geuso
Cit hana tuwo lagu aneukmiet
Sira jinari jipeuko-peuko
Ka jikisah nyoe keu Titlantahit :
“Titlantahit
Rumoh raya pinto ubit
Hai Abu bek neumeukawen
Beuna neusyen kamoe ubit-ubit”
Kayem ’oh geupa geutop geuleupak
Khanduri ubak arwah lam kubu
Jinoe tapeugah keu cicem Ak-ak
Bulee that lagak itam meululu
Meunyoe u gampong ka teuka Ak-ak
Ureung le palak geurhom geutagu
Peunyaket manok jiba le Ak-ak
Meunan geurawakle Nek rot timu
Mate teudu-du teukeupak-keupak
Ta’uen bak Ak-ak gotthat meusyuhu
Aneuknmit cut-cut hate that palak
Jikheun keu Ak-ak ngat jiweh laju :
“Ak-ak mateMa ho kajak
Kajak ugle
Ku seubude bak tangkurak
Kajak bak kee
Ku seubee ngon tanoh cak”
Citkon di gampong umpung di Ak-ak
Dari gle dijak ban turis lalu
Siblet-blet u gampong jilikak-likak
Digandoe bak utak ka jipo meupru
Su Kleueng jiklip-klip cong kayee ramphak
Peugah na awak nyang lob lam kubu
Jisama-sama sayeuep jikeupak
Kalon aneuk manok jeuoh ngon ibu
Kleueng Puteh Ulee bulee jih lagak
Kleueng Batee galak ukee that tincu
‘Oh jidrop Tupe jiklok bak utak
Meunyo Tiwah tak baro jih kuyu
Na sya-e Aceh leupah meusigak
Dianeuk manyak cit jeut keulagu
Kleueng Puteh Ulee kisah dua krak
Toe deungon jarak deungo hai Teungku :
“Kleueng puteh ulee
Keulabee mirah mata
Jipo jeuoh-jeuoh
Jipiyoh di gampong Jawa
Gampong Jawa pihka tutong
Jak bloe bakong keu keureuja
Keureuja hana jadeh
Linto weh malam jula
Pakon kaweh dikah Linto
Jeulamei le han lonba!!!
Kireman : T.A. Sakti
Banda Aceh
CICEM DALAM BLANG
Oleh : T.A. Sakti
Cakeuek dalam blang watee ceumacah
Syehdin dipeugah sira jinari
Puteh ngon ijo bulee that indah
Cong rangkang teuhah kayem beurheunti
Jinoe jareueng that Cakeuek meutuwah
Tanle jisinggah bak rangkang Cotpi
Gadoih hiburan ureueng ceumacah
Peupuleh deuek-grah toet matahari
Cicem Keudidi bantu ceumacah
Bak ateueng patah sabe jinari
Keuphot-keuphot droe tanoh han bicah
Sang jih lam susah han harap keu bumi
Tarhom tanoh cak jipo silangkah
Dong ateueng patah lom-lom jinari
Jinoe ka langka Keudidi lincah
Alehho langkah euntah habisi
Meunan cit Tektek cicem blang bilaih
Hantom meurimbaih lam rumpun padi
Jipo meulet-let meu’en takgalah
Jisurak indah su jih sang bangsi
Jidong toe Nuring tatarek bagah
Jipo jisinggah umong Nek Hendi
Hai nyang lagee nyan cit tinggai kisah
Tektek nyang bilaih euntee han meukri
Sayang Ngang Dama raya ban gajah
Itam puteh klah bak takue jihna
Deungon Tang-Iriek cit meufarikah
Umong gob cacah jih nyang meudawa
Meuseunoh Linong Uleue ngon Seupah
Meureupah-reupah Cangguek dan Kala
Kuek bulee puteh meunan cit ulah
Mita nafakah lam blang rap pula
Meukawan-kawan takalon indah
Jan-jan nyang susah jibloh peunula
Ngon ureueng meu’ue si-iet sileupah
Di ikot langkah jan Keubeue geuba
Rame aneukmiet galak sileupah
Keu Kuek nyang indah puteh buleenya
Jikalon Kuek po aneukmiet tangah
Laju jikheun sah ca-e pusaka :
“Kuek saree-saree
Han kaweuek mate ban lhee
Kuek saruek saruek
Mate Ma pat kaduek(?)
Kaduek cong Jeuraloh
Katoh boh saboh paruek!”
Allahu Rabbi Ilahon Ahad
Lethat latbatat jinoe hanle na
Tang-Iriek langka Ngang Dama tanpat
Kuek mata bulat sangat jareueng na
Alehka musnah buet beude takat
Ji minah teumpat takot keu tuba
Sabab dalam blang “ie seumprot” lethat
Mate latbatat kon ulat saja!
Cicem Beureukiek teutiek mangat that
Han meuho bakat tanpat tamita
Ureueng theun jareng puseng ulee brat
Hanpat hareukat beungoh ngon sinja
Meunye baroekon gampong lon meuhat
Nyang na jareng jrat dua-lhee droe na
‘Oh Asa uroe ka geuduek pakat
Beureukiek geutangkap Blang paya mana
Yoh gohlom meughreb citka beurangkat
Seumayang meuhat bak ateueng data
Jikaple nyamok hanjeuet peunghambat
Ujeuen ngon kilat geulantoe suwa
Kadang ngon Burong meukong meuhadap
Ureueng ka batat yo keu Jen hana
Jan-jan Pancuri ili saho that
Bak jak meudhab-dhab sinan geutanda
Beureukiek popo lam blang luwah that
Meunyo ka mawot lam jareng teuka
Asoe sie Beureukiek meugah that mangat
Jinoe hai sahbat paleng that langka
Warong Bu Seulimeum jameun dimeukat
Dum Timu-Barat ureueng bloe teuka
Bak masa jinoe bahpih hawa that
Sie Beureukiek mangat hana sapatna
Ladom daerah deungo hai sahbat
Beureukiek mangat geuakui hana
Geuingat mantong ka teuka luwat
Sabab geulihat Glang-Ie jiseuba
Laen lom Ara cicem nyang kleuet that
Meuneu’en sapat lam blang rab pula
Kadang peunula jiphuk-phuk ngon jab
Bingkeng leupah brat ureueng po atra
Theun jareng Ara jareueng mustajab
Ara sulet that ceureudek raya
Baktreb-treb siblet jitem trok hajat
Roh lam peurangkap po cicem Ara
Rupa ban Itek mata jih bulat
Sie jih pih mangat rab sama rasa
Nasang ban lumpoe han meupat sasat
Dumnan langka that dicicem Ara
Tinggai nan gampong Mukim keu bakat
Geurasi teumpat Buloh Blang Ara
Sideh toe Bireuen lokasi teumpat
Ie Tarek jroh that kayem ie teuka!!
Kireman : T.A. Sakti
Banda Aceh
CICEM LAM PADE
Oleh : T.A. Sakti
Alhamdulillah syuko keu Rabbon
Rahmat Ilahon rata dum sare
Kisah keu cicem laju tasuson
Binatang burong udep lam pade
‘Oh dara pade dilee meuthon-thon
Piti geujak ron lam blang geurabe
Piti Ceurape ngon Canie tummbon
Batee dalam Kom geugrok-grok sabe
Teukeujot Meunom ngon on keureusong
Lam jareng jikong ka meukeumatle
Rangkubee, Bakoh, dan Sya’eut, lambong
Meunyo get untong cit jitem roh H’e
Ureueng theun Piti jinoe rakan lon
Hantom takalon lam blang meurabe
Sabab roh Piti han glah keu bakong
Wab seumprot racon le Piti mate
Jareng Beuruwak pih payah gulong
Sabab cicem nyan jeuet kheun hanale
Suleng hoi Beuruwak su jih meualon
Lam Blang Sidondon hanasoe yuble
Ureueng tiyeuep Tie aneukmiet gampong
Hanale ang-ong ‘ohlheueh koh pade
Sirakoh jeundrang dilee tiep-tiep thon
Dum meusong-gabong jilet Tie sare
Dalam tanoh crah Tie ji meulindong
Aneukmiet langsong han jituhole
Jisyeb-syeb jeundrang lingka jikurong
Kayem tan untong meuteumeung hanle
Tulo ngon Miriek dicong U lambong
Digle ngon gampong sabe geu-use
Geuikat Nuring pehtem deungon tong
Ka jipo burong peuabeh pade
Meunyo dileekon dalam blang ang-ong
Karu sagaidon tadeungo Ha-He
Siureueng-ureueng Nuring geusambong
Geukuk meuglong-glong let Miriek jahe
Tulo Ek-Asee batat ban Lutong
Tulo Breueh langsong ji teureubangle
Di Tulo Ijo beuho bineh gampong
Dicong Trieng lambong dum dimeusya-e
Teuma Tulo T’ot keuphot cong nibong
Kuneng bak punggong itam bak lihe
Cit saboh-saboh meujudo jitron
Batat rakan lon ban euntok bace
Tulo puteh ulee meuribee kawom
Lam jeundrang jitron ‘ohlheueh koh pade
Roh lam peurangkap ata Tu Sabon
Geupubloe langsong u Keude Tangse
Teuma di Miriek dicong U lambong
Umpung meugantung ban panyot kande
Karu sang Miriek hana thee untong
Sinde geusinggong keu aneuk bakhe
Tulo Ek-Asee cong pineung lambong
Umpung jisuson naleueng on pade
Jitheun Beunaloet aneukmiet gampong
Buet nyan naroh lon yoh watee keuce!!
Kireman : T.A. Sakti
Banda Aceh
Cicem
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn sun_Latn ace_Latn twi_Latn ace_Latn ace_Latn ace_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn ace_Latn ace_Latn ace_Latn ace_Latn bug_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn ace_Latn ace_Latn ace_Latn ibo_Latn ace_Latn luo_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gle_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn wol_Latn min_Latn sun_Latn dik_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ind_Latn ace_Latn ace_Latn hat_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn ace_Latn gaz_Latn ace_Latn min_Latn ace_Latn ace_Latn ace_Latn ceb_Latn ace_Latn luo_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ceb_Latn ace_Latn epo_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn grn_Latn ace_Latn tpi_Latn hun_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn ace_Latn